# Edat de vot

L'edat de vot és l'edat mínima requerida legalment per a poder exercir el dret al vot en un determinat procés electoral. La majoria de països han adoptat com a edat de vot els 18 anys, per bé que existeixen edats mínimes des dels 16 fins als 21 anys. Existeixen moviments que promouen la reducció de l'edat de vot per sota dels 18 anys, debat que s'ha implantat en diversos països.

## A Espanya

A Espanya l'edat de vot està regulada per la Llei Orgànica 5/1985, de 19 de juny, del Règim Electoral General, l'article segon de la qual estableix que «el dret de sufragi correspon als espanyols majors d'edat» excepte en els supòsits de l'article tercer de la mateixa llei.

### Història

Durant el segle xix i fins a la Segona República l'edat de vot fluctuava entre els 25 i els 21 anys. Tanmateix, el sufragi no sempre fou universal, i sempre limitat als homes. La Llei electoral del 8 d'agost de 1907 va establir el sufragi obligatori, obligació mai aplicada de la que quedaven exents els majors de 70 anys.
Amb la Segona República l'edat de vot va quedar fixada als 23 anys. La Constitució de la República (9 de desembre de 1931) establí per primera vegada el sufragi per a les dones, exercit per primera vegada a les eleccions generals de 1933.
A les primeres eleccions lliures després de la dictadura de Franco, l'edat de vot fou la majoria d'edat, fixada llavors en 21 anys. Finalment, la Constitució de 1978 establí en 18 anys la majoria d'edat (ja rebaixada poc abans pel Drecret-llei 33/1978) i amb ella l'edat de votar, situació que es manté actualment.

### Propostes de modificació

Diverses formacions polítiques han proposat amb el temps ampliar el dret de sufragi als ciutadans de 16 i 17 anys. Així, l'any 2016 el Congrés dels Diputats va votar una proposta d'Esquerra Republicana de Catalunya que rebaixava l'edat de vot. El text rebé el suport de Podem, PSOE i PDeCAT, però no va tenir èxit. El 2020 el Senat va rebutjar una proposició de llei, també d'ERC, que pretenia modificar la LOREG per tal de rebaixar a 16 anys l'edat de votar. Aquesta proposta va rebre només el suport d'EH Bildu, JxCat i el grup d'Esquerra Confederal, amb el PSOE votant-hi en contra.

## Notes

* ↑ Article 2: «Tot elector té el dret i el deure de votar en totes les eleccions convocades al seu districte. / Quedaran exents d'aquesta obligació els majors de 70 anys, el Clero, els jutges de primera instància als seus respectius partits i els Notaris públics al territori del Col·legi notarial on exerceixin llurs funcions».
* ↑ Pel Decret de 8 de maig de 1931, que modificava la llei electoral de 1907 per a les eleccions generals d'aquell any. Article 2: «L'edat de vint-i-cinc anys assenyalada a l'article 1r de l'expressada Llei queda reduïda a la de vint-i-tres anys, a partir de la qual tindran capacitat per ser electors i elegibles, quedant subsistents la resta de limitacions que estableix l'esmentat article».
* ↑ Article 36: «Els ciutadans d'un i altre sexe, majors de vint-i-tres anys, tindran els mateixos drets electorals segons determinen les lleis».
* ↑ Article 12: «Els espanyols són majors d'edat als 18 anys».

## Referències

* ↑ «Legislación consolidada. Ley Orgánica 5/1985, de 19 de junio, del Régimen Electoral General». Agència Estatal Butlletí Oficial de l'Estat, 25-06-2019. [Consulta: 14 febrer 2021].
* ↑ Linz, Juan J.; Montero, José Ramón; Ruiz, Antonia Mª. «Elecciones y política». A: Carreras, Albert; Tafunell, Xavier (coords.). Estadísticas históricas de España: siglos xix-xxi. Volum III. 2a edició. Bilbao: Fundación BBVA, 2005, p. 1075-1078.
* ↑ «Ley reformando la Electoral vigente» ( PDF). Gaceta de Madrid, 222, 10-08-1907, pàg. 584 [Consulta: 11 febrer 2021].
* ↑ «Decreto modificando la ley Electoral vigente, al solo efecto de la elección para Cortes Constituyentes, en la forma que determinan los artículos que se insertan» ( PDF). Gaceta de Madrid, 130, 10-05-1931, pàg. 640 [Consulta: 11 febrer 2021].
* ↑ Constitución de la República Española, 1931. Facsímil. Maxtor, 2009 [Consulta: 11 febrer 2021].
* ↑ Moldes, Aleix «1933, l'any en què les dones voten per primera vegada en la història d'Espanya». Diari ARA, 31-10-2019 [Consulta: 11 febrer 2021].
* ↑ «La ley electoral de la República». El País, 07-10-1976.
* ↑ «Real Decreto-ley 33/1978, de 16 de noviembre, sobre mayoría de edad». Boletín Oficial del Estado, 275, 17-11-1978 [Consulta: 11 febrer 2021].
* ↑ «Constitució Espanyola». Senat d'Espanya. [Consulta: 11 febrer 2021].
* ↑ EFE «El Congreso rechaza la propuesta para adelantar a los 16 años la edad para votar». 20minutos.es. EFE, 22-11-2016 [Consulta: 14 febrer 2021].
* ↑ EFE «Edad de voto: El Senado rechaza cambiar la ley para que se pueda votar a partir de los 16 años». Público. EFE, 21-10-2020.